KTC บวก 3% โบรกฯเชียร์ซื้อ ชูเป้า 126 บ.
KTC บวก 3% โบรกฯเชียร์ซื้อ ชูเป้า 126 บ. ปิดตลาดภาคเช้า ราคาอยู่ที่ 108.50 บาท บวก 3 บาท หรือ 2.84% สูงสุดที่ 108.50 บาท ต่ำสุดที่ 105.50 บาท มูลค่าซื้อขายที่ 88.28 ล้านบาท
18 ส.ค. 2560

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ปิดตลาดภาคเช้า อยู่ที่ 108.50 บาท บวก 3 บาท หรือ 2.84% สูงสุดที่ 108.50 บาท ต่ำสุดที่ 105.50 บาท มูลค่าซื้อขายที่ 88.28 ล้านบาท ขณะที่ดัชนีตลาดหุ้นไทยโดยรวมลบ 0.27%

ด้าน บล.ฟินันเซีย ไซรัส แนะนำ “ซื้อ” KTC ให้ราคาเหมาะสม 126 บาท/หุ้น คาดแนวโน้มกำไรสุทธิในครึ่งปีหลัง น่าจะชะลอตัวลงตามการปรับลดอัตราดอกเบี้ยและค่าใช้จ่ายทางการตลาดที่เพิ่มขึ้นตามฤดูกาล แต่กำไรทั้งปีนี้และปีหน้าที่จะรักษาการเติบโตได้เนื่องจากข้อได้เปรียบทางคุณภาพหนี้ทำให้มีมุมมองเป็นบวกมากขึ้น เพื่อสะท้อนประมาณการใหม่
โดยปรับเพิ่มประมาณการกำไรสุทธิปี 60 และปีหน้าขึ้น 6% และ 8% เป็น 2.7 พันลบ. เพิ่มขึ้น 9% จากปีก่อน และ 2.8 พันลบ. เพิ่มขึ้น 3.7% จากปีก่อน ทั้งนี้เพื่อสะท้อนผลประกอบการไตรมาส 2/60 ที่ดีกว่าคาดและปรับลด Credit cost ลงจากเดิม 9-10% เป็น 8.6% และ 8% ในปี 2560-2561 ตามลำดับ เพื่อชดเชยผลกระทบจากอัตราดอกเบี้ยที่ลดลง
ขณะที่เชื่อมั่นในคุณภาพของสินทรัพย์ของ KTC โดยล่าสุดไตรมาส 2/60 รายงาน NPL Ratio ที่ 1.6% (โดยเป็น NPL Ratio ของธุรกิจบัตรเครดิต 1.2% และ NPL Ratio ของสินเชื่อส่วนบุคคลที่ 0.9% ซึ่งทั้งคู่ต่ำกว่าอัตราเปรียบเทียบของอุตสาหกรรมที่ 2.48% และ 2.66% ตามลำดับ) ขณะที่มี Coverage ratio สูงที่ 528% สูงที่สุดในกลุ่มการเงิน ในส่วนของรายได้ดอกเบี้ย คาดว่าจะได้รับกระทบราว 3% ในปีนี้และราว 7% ในปีหน้า ขณะที่ Spread คาดว่าจะลดลงจาก 15.6% ในครึ่งปีแรก เป็น 14% ในปี 2561
นอกจากนี้ ผู้บริหารยืนยันเป้าหมายการเติบโตของกำไรในปี 60 และคาดว่าจะรักษาการเติบโตได้ผ่านการปรับลดค่าใช้จ่ายการตั้งสำรองค่าเผื่อหนี้สูญลงเนื่องจากคุณภาพสินเชื่อที่ดีและมีแนวโน้มที่ดีขึ้น ขณะที่คาดว่าค่าใช้จ่ายทางการตลาดในการเปิดบัตรใหม่น่าจะชะลอตัวลงด้วย
ทั้งนี้คาดว่าผลกระทบจากการปรับลดอัตราดอกเบี้ยทั้งหมดจะสามารถชดเชยได้ทั้งหมดและคาดว่า KTC จะแสดงการเติบโตของกำไรในปีนี้และปีหน้าได้ที่ 9% จากปีก่อน และ 4% จากปีก่อน ตามลำดับ ราคาหุ้นลงมารับเพียงปัจจัยด้านรายได้ที่ลดลงเพียงด้านเดียว ความชัดเจนต่อการปรับลดค่าใช้จ่ายข้างต้นจึงเป็น Upside ในระยะต่อไป